Ο **Αντώνης Βαβαγιάννης** (1981) είναι Έλληνας δημιουργός κόμικς, μουσικός και δάσκαλος και τιτανοκουλ. Είναι κυρίως γνωστός για τη σειρά χιουμοριστικών στριπ *Κουραφέλκυθρα.*

Κόμικς
------

Εξώφυλλο του πρώτου τεύχους του *Φωτογράφου*
### Πορεία

Η καριέρα του Βαβαγιάννη ξεκίνησε το 2006 με το κόμικ *Ο Φωτογράφος*, για το οποίο έγραψε το σενάριο και ο Σπύρος Δερβενιώτης έκανε το σχέδιο. Το 2007, ο Βαβαγιάννης βραβεύτηκε ως ο Καλύτερος Σεναριογράφος στα Ελληνικά Βραβεία Κόμικς (τότε Comicdom Awards), βραβείο που ξανακέρδισε τον επόμενο χρόνο για το δεύτερο τεύχος. Την ίδια περίοδο, ιστορίες του Βαβαγιάννη εμφανίστηκαν στη *Γαλέρα* και το 2008, σε σκίτσο του Κώστα Φουτσίδη, έγραψε το *A.V.P.D. - Ano Vyziki Police Department*,

Από το 2007, ο Βαβαγιάννης δημοσίευε στο διαδίκτυο μια σειρά από χιουμοριστικά στριπ, υπό τον τίτλο *Κουραφέλκυθρα*. Από την αρχή κιόλας εμφανίστηκαν ορισμένοι από τους πιο αναγνωρίσιμους χαρακτήρες του Βαβαγιάννη, όπως ο Θείος Αιμίλιος και η μαθήτρια Ζοζεφίνα. Το 2008 κάποια από τα πρώτα στριπ εκδόθηκαν από την Comicdom Press, ενώ μέχρι σήμερα έχουν κυκλοφορήσει τέσσερις συγκεντρωτικοί τόμοι από την Jemma Press. Η σειρά τιμήθηκε το βραβείο Καλύτερου Διαδικτυακού Κόμικ του 2016 στα Ελληνικά Βραβεία Κόμικς, ενώ έχει κατά καιρούς λάβει διάφορες υποψηφιότητες.

Το 2015, κυκλοφόρησε ένα νέο κόμικ, σε συνεργασία με τον Θανάση Πετρόπουλο, ονόματι *Προτελευταίοι*, το οποίο ακολουθήθηκε τον επόμενο χρόνο από το άλμπουμ *Προτελευταίοι Ξανά*. Στο κόμικ αυτό, οι δύο δημιουργοί σχεδιάζουν στιγμιότυπα από τη διαδικτυακή ραδιοφωνική εκπομπή που παρουσιάζουν μαζί.

### Στυλ και επιρροές

Το σχεδιαστικό στυλ του Βαβαγιάννη έχει συγκριθεί με αυτό του South Park και χαρακτηρίζεται από απλοϊκές γραμμές και άγαρμπο στήσιμο. Ο ίδιος ο Βαβαγιάννης έχει πει ότι δεν το θεωρεί καλό, αλλά δεν επιθυμεί να το διορθώσει, καθώς ταιριάζει απόλυτα με το χιουμοριστικό περιεχόμενο. Στα κόμικς του κυριαρχούν σουρεαλιστικές καταστάσεις και ναΐφ χαρακτήρες.

Οι επιρροές του Βαβαγιάννη εντοπίζονται σε ένα ευρύ φάσμα Ελλήνων και ξένων δημιουργών, συμπεριλαμβανομένων των Αρκά, Γιάννη Καλαϊτζή, Μποστ, Γκάρι Λάρσον, Édika, Ρενέ Γκοσινί και Quino. Έξω από τον χώρο των κόμικς, σημαντική επίδραση στο χιούμορ του έχουν οι Monty Python και τα αδέλφια Μαρξ.

Μουσική καριέρα
---------------

Ο Βαβαγιάννης παίζει κιθάρα, πιάνο και μαντολίνο για το συγκρότημα Empty Frame, το οποίο σχηματίστηκε το 2005. Το συγκρότημα έχει γράψει τη μουσική για την τηλεοπτική σειρά *Ηρωίδες*.

Εργογραφία
----------

* *Ο Φωτογράφος* (2006-2007, Ελληνικά Γράμματα) μαζί με τον Σπύρο Δερβενιώτη

1. *Πες τυρί* (2006)
2. *Κοίτα το πουλάκι* (2007)

* *A.V.P.D. - Ano Vyziki Police Department* (2008, Jemma Press) μαζί με τον Κώστα Φουτσίδη
* *Κουραφέλκυθρα* (2008, Comicdom Press)
* *Κουραφέλκυθρα* (2014-2019, Jemma Press)

1. *Omnibus* (2014)
2. *Light* (2015)
3. *Διπλής όψης* (2016)
4. *Εμένα μου φαίνονται συμπαθέστατα* (2017)
5. *Παίχτε πανκ!* (2018)
6. *Omnibus II* (2019)

* *Προτελευταίοι* (2015, Jemma Press)
* *Προτελευταίοι Ξανά* (2016, Jemma Press)

Παραπομπές
----------

1. ↑  «Αρχείο». *Ελληνικά Βραβεία Κόμικς*. 2015-03-30.. Ανακτήθηκε στις 2017-10-28.
2. 1 2  Κουκουλάς, Γιάννη; (2017-08-20). «Σταθερά ενάντια σε κάθε λογική». *Η Εφημερίδα των Συντακτών*. Αρχειοθετήθηκε από το πρωτότυπο στις 2017-08-25.. Ανακτήθηκε στις 2017-09-19.
3. 1 2 3 4  Αναστασοπούλου, Γιούλη. «Αντώνης Βαβαγιάννης: Με βασικό εργαλείο ένα τετράδιο!». *oanagnostis.gr*. Αρχειοθετήθηκε από το πρωτότυπο στις 3 Ιουνίου 2017. Ανακτήθηκε στις 19 Σεπτεμβρίου 2017.
4. ↑  Γιαννακόπουλος, Σπύρος (2015-01-03). «Ελληνικά κόμικς, τι θα θυμόμαστε από το 2014». *Η Καθημερινή*.. Ανακτήθηκε στις 2017-09-19.
5. ↑  *Πρώτος Κατάλογος Ελληνικών Εκδόσεων Κόμικς από το 1939 έως το 2010*. Αθήνα: Esperos Comics. 2011. σελ. 492. ISBN 9789073808003.
6. ↑  «Συνέντευξη: Αντώνης Βαβαγιάννης». *Comicdom*. 2010-02-02. Αρχειοθετήθηκε από το πρωτότυπο στις 2017-08-10.. Ανακτήθηκε στις 2017-09-18.
7. 1 2  Κωστιάνη, Νάγια (2015-06-14). «Τα Κουραφέλκυθρα του Αντώνη Βαβαγιάννη είναι το χιούμορ που έχουμε ανάγκη». *The Huffington Post*.. Ανακτήθηκε στις 2017-10-28.